Maos lille røde

Maos lille røde er en samling sitater fra den kinesiske kommunistlederen Mao Zedong (1893–1976) som var svært populær som ideologisk inspirasjonskilde for rødegardistene under den kinesiske kulturrevolusjonen på 1960-tallet. Det egentlige navnet er Sitater fra formann Mao (毛主席语录; pinyin: Máo zhǔxí yǔlù), og boken ble første gang utgitt i 1960. I den formen den ble verdenskjent, i et praktisk lommeformatet med rødt omslag, ble den systematisk utgitt fra 1964. Boken er oversatt til en lang rekke språk og fikk fra 1968 stor utbredelse også i Vest-Europa. Den ble oversatt til norsk og flittig brukt også av norske maoister. 

Boka er i dag (2008) en yndet salgsartikkel blant kinesiske gateselgere i turistområdene i landet; den har ingen politisk betydning i Kina lenger. 

Tilnavn og historisk kontekst 
Bokens alternative navn, den lille røde, oppstod egentlig i Vesten som en betegnelse for lommeutgavene som kom i omløp på vestlige språk. Det kinesiske navnet som kommer nærmest til dette er 红宝书 (Hóng bǎoshū, ordrett «den røde skattede bok»), og dette navnet ble populært i Kina under kulturrevolusjonen.

De første utgavene var smykket av en kalligrafi av Lin Biao (1907–1971), en av Maos nærmeste medarbeidere fra kulturrevolusjonen. Forordet til det andre kinesiske opplaget i 1966 var skrevet av Lin Biao. Det begynte slik:

Kamerat Mao Zedong er den største marxist-leninisten i vår tidsalder. Han har overtatt, forsvart og på genial måte utviklet marxismen-leninismen samt ført den frem til et høyere og helt nytt stadium.

I Kina ble restopplaget med Lins forord ødelagt etter hans politiske fall og mystiske død i 1971, og eiere av boken ble oppfordret til å rive ut forordet av sine eksemplarer.

Det verdensomspennende opplaget kom opp i godt over én milliard eksemplarer. Dette gjør den lille røde til den boken som har nest høyest opplag på verdensbasis, dog nokså langt bak nummer én, Bibelen.

I annen halvdel av 1960-årene, og i flere år fremover, var denne boken et mer fremtredende særmerke for den kinesiske kommunismen enn til og med avbildninger av Mao selv. Det ble etterhvert vanskelig å finne bilder av kinesiske kommunistledere uten at de viste fram sitt eksemplar av den lille røde, som regel høyt løftet som et seiersbanner. 

Norsk utgave
Boka kom i en «uoffisiell» norsk utgave i 1967, under tittelen Mao Tse-tungs røde bok : Sitater fra Mao Tse Tungs skrifter 1926-64. Boka var oversatt fra kinesisk av Henry Henne og ble utgitt av Aschehoug forlag. Samme året kom imidlertid den offisielle kinesiske utgaven i norsk versjon, utgitt av Forlaget for fremmede språk i Peking, som den kinesiske hovedstaden den gang het på norsk. Tittelen var Sitater fra formann Mao Tse-tung.

Etter Lin Biaos fall presenterte det kinesiske forlaget i 1972 en ny, revidert norsk utgave. Bokas svart-hvitt-bilde av Mao var erstattet av et fargebilde – og boka kom nå uten Lin Biaos forord.

Begrepet «den lille røde» var på denne tiden salgbart, og ulike typer «opprørsk» litteratur ble utgitt i dette formatet. I Norge ga Pax forlag ut Soldatens lille røde bok av Lasse Efskind i 1970, med oppfordringen: «Lykke til med en politisk militærtjeneste!» Samme forlag solgte Den lille røde bok for skoleelever da 1970-tallets skoleopprør nådde Oslo-skolene. 

Etter Maos død
Etter Maos død dalte bokens popularitet svært raskt i Kina, særlig etter at den var blitt karakterisert som venstreavvik. I dag selges den gjerne som en billig souvenir til vestlige turister. Det dreier seg da om piratopptrykk, ofte i en tospråklig form, som kinesisk-engelsk. Noen «offisiell» nyutgivelse etter Maos død er ikke kommet.

Struktur og innhold
Boken består av 427 sitater i 33 tematiske kapitler. Sitatene varierer i lengde fra én setning til noen korte avsnitt. De fleste sitatene er hentet fra en gruppe av rundt to dusin dokumenter i Maos samlede verker, et verk i fire bind.

Sitatene spenner over førti år i Maos liv. Med unntak av den tematiske utformingen og selve utvalget er de ikke tilrettelagte – ingen progresjon fra det ene til det neste sitat og ingen kommenterende tekst.

 Kapittel  Antall sitater Norsk  Kinesisk 1  13  Det kommunistiske parti 共产党 2  22  Klasser og  klassekamper  阶级和阶级斗争 3  28  Sosialisme og kommunisme 社会主义和共产主义 4  16  Korrekt behandling av motsetninger i folket 正确处理人民内部矛盾 5  21  Krig og fred 战争与和平 6  10  Alle imperialister og reaksjonære er papirtigre 帝国主义和一切反动派都是纸老虎 7  10  Våg å kjempe, våg å vinne 敢于斗争，敢于胜利 8  10  Folkekrigen 人民战争 9  8  Folkehæren 人民军队 10  14  Partikomiteens ledelse 党委领导 11  22  Masselinjen 群众路线 12  21  Politisk arbeid 政治工作 13  7  Forholdet mellom offiserer og soldater 官兵关系 14  6  Forholdet mellom hæren og folket 军民关系 15  8  Demokrati i de tre hovedfelter 三大民主 16  9  Utdanning og øving av troppene 教育和训练 17  9  Tjen folket 为人民服务 18  7  Patriotisme og internasjonalisme 爱国主义和国际主义 19  8  Revolusjonær heroisme 革命英雄主义 20  8  Oppbygging av vårt land ved tålmod og nøysomhet 勤俭建国 21  13  Selvtillit og møysommelig kamp 自力更生，艰苦奋斗 22  41  Tenke- og arbeidsmetoder 思想方法和工作方法 23  9  Undersøkelse og forskning调查研究 24  15  Korreksjon av gale ideer 纠正错误思想 25  5  Enhet 团结 26  5  Disiplin 纪律 27  15  Kritikk og selvkritikk 批评和自我批评 28  18  Kommunister 共产党员 29  11  Kadre 干部 30  7  Ungdom 青年 31  7  Kvinner 妇女 32  8  Kultur og kunst 文化艺术 33  16  Studium 学习

Illustrasjoner fra standardutgaven av boka

 Se også 
Indoktrinering
Rødegardistene
Ruhnama

Litteratur
 Oliver Lei Han: [http://www.bibsocamer.org/BibSite/Han/ Sources and Early Printing History of Chairman Mao’s 'QUOTATIONS'''] . The Bibliographical Society of America. 10. januar 2004.

Eksterne lenker

  Zhengyuan Fu, Autocratic Tradition and Chinese Politics, blant annet om det totale antall som er blitt trykket.
  marxists.org Quotations from Mao Tse Tung, en oversettelse til engelsk fra Kinas Foreign Languages Press'' 
  art-bin.com Quotations from Chairman Mao Tse-tung, en oversettelse til engelsk 
  tjen-folket.no Sitater fra formann Mao Tse-Tung. Denne versjonen ble utgitt av Forlaget for fremmede språk i Peking i 1969  

Kategori:Mao Zedong
Kategori:Sakprosabøker
Kategori:Kinesisk litteratur
Kategori:Kulturrevolusjonen
Kategori:Maoisme
Kategori:Bøker fra 1960
Kategori:Politisk litteratur
Kategori:Bøker oversatt til norsk